1.8. การควบคุมภายใน

บริษัทฯ
ได้จัดตั้งฝ่ายตรวจสอบภายในเพื่อทำหน้าที่ตรวจสอบภายในภายใต้การกำกับดูแลของคณะกรรมการตรวจสอบมาตั้งแต่ปี
2542 ในปัจจุบันนี้ บริษัทฯ มีระบบการควบคุมภายในของบริษัทฯ ที่เพียงพอและเหมาะสม

นอกจากนี้ ในปี 2553 บริษัทฯ ได้กำหนดนโยบายและขั้นตอนการบริหารความสี่ยง เพื่อให้บริษัทฯ
สามารถดำเนินธุรกิจได้อย่างราบรื่นในระยะยาวอันจะเป็นประโยชน์ต่อผู้มีส่วนได้เสีย
(stakeholders) ทั้งหลาย

ในปี 2555 นี้
คณะกรรมการตรวจสอบได้อนุมัติหลักการจัดทำระบบการรับแจ้งข้อร้องเรียนเมื่อมีการประพฤติมิชอบของบริษัทฯ
(DET’s whistle blowing for misconduct claim procedure)
เพื่อเป็นการส่งเสริมการกำกับดูแลกิจการให้ดียิ่งขึ้น

รายงานของคณะกรรมการตรวจสอบประจำปี 2555

คณะกรรมการตรวจสอบประกอบด้วยกรรมการอิสระ 3 ท่าน โดยมีศาสตราจารย์กิตติคุณสุภาพรรณ
รัตนาภรณ์ เป็นประธานกรรมการ คุณสุพัฒน์ ลิมปาภรณ์และศาสตราจารย์ลี จิ เลน
เป็นกรรมการอิสระ รวมทั้งมี ผู้จัดการฝ่ายตรวจสอบเป็นเลขานุการ

ในระหว่างปี 2555 คณะกรรมการตรวจสอบมีการจัดประชุมรวมทั้งสิ้น 9 ครั้ง
โดยศาสตราจารย์กิตติคุณสุภาพรรณ รัตนาภรณ์และคุณสุพัฒน์ ลิมปาภรณ์ได้เข้าร่วมประชุมครบทุกครั้ง
ศาสตราจารย์ลี จิ เลน ได้เข้าร่วมประชุม 5 ครั้ง และร่วมประชุมผ่านทางโทรศัพท์อีก 1 ครั้ง

การปฏิบัติงานในปีนี้ของคณะกรรมการตรวจสอบเป็นไปตามที่กำหนดไว้ในกฎบัตรของคณะกรรมการตรวจสอบซึ่งสอดคล้องกับแนวทางของตลาดหลักทรัพย์แห่งประเทศไทยและตามที่ได้รับมอบหมายจากคณะกรรมการบริษัท
ซึ่งสรุปได้ดังนี้

1. สอบทานงบการเงินทั้งรายไตรมาสและประจำปี 2555 ของบริษัทฯ อย่างอิสระกับผู้สอบบัญชี
ว่างบการเงินและการเปิดเผยข้อมูลในงบการเงินของบริษัทฯ มีความถูกต้อง เหมาะสม
และเชื่อถือได้ แล้วนำเสนอคณะกรรมการบริษัท
รวมทั้งได้รับรายงานจากผู้สอบบัญชีภายนอกว่าไม่มีความผิดปกติที่ควรจะตรวจสอบ

2. สอบทานและประเมินการควบคุมภายในของบริษัทเพื่อประเมินความเหมาะสมและเป็นที่พอใจ
โดยในปีนี้ได้มีการแต่งตั้งผู้จัดการฝ่ายตรวจสอบคนใหม่ทำหน้าที่ดูแล

3. สอบทานในเรื่องความเสี่ยงและการจัดการความเสี่ยงของบริษัทให้มีการจัดการดูแลที่ดี
และในปีนี้
คณะกรรมการตรวจสอบได้มีการสอบทานในเรื่องของอัตราแลกเปลี่ยนเงินตราต่างประเทศตามรายงานของผู้จัดการฝ่ายตรวจสอบและมีความเห็นว่าบริษัทฯมีนโยบายและวิธีการบริหารความเสี่ยงที่เหมาะสม

4.
อนุมัติกฎบัตรของฝ่ายตรวจสอบภายในที่ได้มีการแก้ไขและมีการประเมินคุณภาพของผู้จัดการฝ่ายตรวจสอบ
โดยได้ปรับปรุงหลักเกณฑ์ในการประเมินคุณภาพของผู้จัดการฝ่ายตรวจสอบตามกฎบัตรสากลของการตรวจสอบภายใน

5. สอบทานกฎบัตรของคณะกรรมการตรวจสอบของบริษัท
และปรับปรุงรายการให้สอดคล้องกับหลักเกณฑ์ กฎระเบียบของตลาดหลักทรัพย์แห่งประเทศไทย

6. สอบทานว่าบริษัทฯ ได้มีการปฏิบัติตามกฎหมายและระเบียบข้อบังคับต่างๆ ที่เกี่ยวข้อง
คณะกรรมการตรวจสอบมีความเห็นว่าบริษัทฯได้มีการปฏิบัติในเรื่องนี้อย่างเหมาะสม

7.
สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์ร่วมกับผู้สอบบัญชีว่ารายการดังกล่าวเป็นรายการที่สมเหตุสมผล
และมีการเปิดเผยอย่างเหมาะสมและครบถ้วน
รวมทั้งได้สอบทานการควบคุมภายในเกี่ยวกับรายการเหล่านี้

8. พิจารณาความรู้ความสามารถและความเป็นอิสระของผู้สอบบัญชีของบริษัทฯ
และเสนอแต่งตั้งผู้สอบบัญชีต่อคณะกรรมการบริษัทรวมทั้งกำหนดค่าตอบแทนเพื่อนำเสนอขอความเห็นชอบต่อที่ประชุมใหญ่ผู้ถือหุ้นต่อไป
โดยคณะกรรมการตรวจสอบเห็นควรให้เสนอ บริษัทสำนักงานเอินส์แอนด์ ยัง จำกัด โดยนายศุภชัย
ปัญญาวัฒโน เลขที่ใบอนุญาต เลขที่ใบอนุญาต 3930 หรือ นางสาววราพร ประภาศิริกุล
เลขที่ใบอนุญาต 4579 หรือ นางสาวสุพรรณี ตริยานันทกุล เลขที่ใบอนุญาต 4498
คนใดคนหนึ่งเป็นผู้สอบบัญชีของบริษัทฯ อีกวาระหนึ่งสำหรับงวดบัญชีสิ้นสุดวันที่ 31 ธันวาคม 2556
โดยมีค่าสอบบัญชีจำนวน 4,400,000 บาทบวกค่าใช้จ่ายที่เกิดขึ้นจริงอีกจำนวนหนึ่ง

คณะกรรมการตรวจสอบใคร่ขอรายงานให้ทราบว่าในปี 2555 ที่ผ่านมา เศรษฐกิจโลกยังไม่ดี
เนื่องจากยังมีปัญหาเศรษฐกิจในประเทศสหรัฐอเมริกาและบางประเทศในทวีปยุโรปซึ่งยังไม่สามารถแก้ไขได้แต่ธุรกิจของบริษัทมีการฟื้นตัวแล้วบางส่วน
อย่างไรก็ตาม คณะกรรมการและฝ่ายบริหารได้พยายามหาทางปรับปรุงแก้ไขอย่างเต็มความสามารถ
เพื่อให้ผู้มีส่วนได้เสียทั้งหลายได้รับผลตอบแทนมากที่สุดเท่าที่จะสามารถทำได้

[]

  ศาสตราจารย์กิตติคุณสุภาพรรณ รัตนภรณ์

  ประธานคณะกรรมการตรวจสอบ